**Vejledning om studerendes indsamling af personoplysninger**

Denne vejledning er til studerende, som skal indsamle personoplysninger til brug for specialer, bachelorprojekter og andre opgaver, hvor du selv har beskrevet formålet. Udgangspunktet er at du, som studerende, selv skal sikre overholdelse af reglerne om databeskyttelse, hvorfor vejledningen ikke beskriver de situationer, hvor du arbejder på eksisterende forskningsdata eller modtager data fra SDU.

**1. Indledning**

Før du skal indsamle personoplysninger til brug for projekter, er der nogle ting, du skal overveje. Du skal vurdere, om der overhovedet er tale om personoplysninger eller anonymiserede data. Hvis du anvender personoplysninger, skal du være opmærksom på at overholde reglerne i **databeskyttelsesforordningen** (GDPR). Anonyme data kan behandle uden at tage hensyn til GDPR.

Du skal have deltagerens samtykke for at indsamle personoplysninger. Det er væsentligt at have beskrevet formålet med indsamlingen og give de deltagende personer mulighed for at sætte sig godt ind i, hvorvidt de ønsker at deltage eller ej. Derudover skal du gøre dig tanker om, hvilke typer af oplysninger du skal bruge, hvor længe og hvordan de skal opbevares og om de f.eks. skal videregives til andre formål end dit projekt. Det er væsentligt at de formelle ting er på plads, **inden** du påbegynder indsamlingen af data. Når du er færdig med at anvende personoplysningerne, skal du sørge for at slette dem.

**2. Dataansvar**
Når du skal anvende personoplysningerne til dit projekt, er der to steder, du kan få data fra – fra deltagerne selv eller fra andre end deltageren selv. For at gøre det overskueligt for dig, deler vi de to situationer op, da de behandles forskelligt i forhold til såvel det praktiske som det juridiske. Du kan se et procesdiagram, som beskriver processerne.

1. Du har selv besluttet hvordan dit projekt skal udformes og hvilke personoplysninger du skal bruge til analyserne. Du står selv for at indsamle personoplysningerne direkte hos deltagerne. Det betyder, du selv står for at sikre at reglerne i GDPR overholdes og at der generelt er styr på data. SDU er ikke ansvarlig for denne type af opgaver, hvor formålet er defineret af dig selv. Det er stadig muligt at få hjælp og vejledning bl.a. fra IT omkring sikre programmer og opbevaringsløsninger. Det betyder også, dit speciale ikke skal anmeldes til SDU RIO.
2. Hvis du derimod har fået et foruddefineret projekt af din vejleder eller tilknyttes et eksisterende forskningsprojekt, er det en anden sag. Dette er tilfældet hvis du ikke selv indsamler personoplysningerne, men skal have adgang til data, som allerede er indsamlet. Her skal din vejleder kontakte SDU RIO for at få hjælpe til at sikre, alle regler er overholdt så du kan få en lovlig adgang til data.

**3. Personoplysninger**

En personoplysning er en oplysning, der kan anvendes til at identificere en person. Citater, billeder, video- og lydoptagelser kan ligeledes være personoplysninger. Dette gælder også, selvom den enkelte oplysning skal kobles sammen med andre oplysninger, før det er muligt at identificere personen. Personoplysninger er først anonymiserede, når det er umuligt at identificere personer ud fra oplysningerne.

Et citat kan også være en personoplysning: *“Jeg er dronning af Danmark”.* Dette citat indeholder ikke noget navn men alligevel

specifik information om et særligt embede. Det kan være flere forskellige personer, men sammenholdt med en dato, vil det være

muligt at identificere personen.

Det er således ikke nok at anvende et kodesystem, så f.eks. cpr. nr. udskiftes med en kode. Så længe det er muligt at tilbageføre oplysningerne vha. koden, er det tale om pseudonymisering, og det er fortsat en personoplysning. Også selvom der kun er én person, der har koden til oplysningerne. Du skal derfor være meget opmærksom på, om dine oplysninger er personhenførbare og om du har styr de relevante sikkerhedsforanstaltninger, som GDPR stiller krav om. Det er ikke sikkert, en oplysning er anonym i juridisk forstand, selvom du tænker, den er anonymiseret.

**5. Før indsamling**

Inden du påbegynder indsamling af personoplysninger til din opgave, skal du gøre dig nogle tanker om selve indsamlingen.

Den skal foregå på en sikker måde – og derfor skal du undersøge mulighederne for at anvende sikre systemer og have en plan

for, hvor data skal opbevares, hvordan du får indhentet samtykke, hvornår der skal ske sletning mv.

Det er et overordnet princip i GDPR at der ikke må behandles flere oplysninger end det er nødvendigt for at opfylde formålet. Det betyder, du skal gøre dig klart, hvilke oplysninger du har brug for og dermed ikke indsamle oplysninger, der ikke er relevante. Dette kaldes dataminimering. Undervejs i dine analyser skal du ligeledes holde for øje at du kun må gemme persondata, du har brug for.

**6. Samtykke**

Du skal sørge for at have et gyldigt samtykke, fra den person, du vil indsamle oplysninger om - **inden** du starter indsamlingen af data. Dette gælder uanset om du skal optage video, tage billeder, have besvarelser på et spørgeskema eller noget helt fjerde. Der er fire betingelser, der skal være opfyldt, før et samtykke er gyldigt:

* + Samtykket skal være s*pecifikt*, så det er tilpasset konkret til den opgave og det formål, der er relevant.
	+ Det skal være *frivilligt*, således at der ikke er nogle ulemper forbundet med at sige nej.
	+ Det skal være *utvetydigt*, så stiltiende/underforståede samtykker er ikke gyldige.
	+ Slutteligt skal det være *informeret*, så deltageren oplyses om, hvilke rettigheder vedkommende har.

En anmodning om samtykke skal være let tilgængelig, forståelig og være i et klart og enkelt sprog – undgå derfor faglige udtryk – hvis det er muligt. Vi anbefaler, du indhenter et skriftligt samtykke, da du skal kunne bevise, at der er givet samtykke - og hvad der specifikt er givet samtykke til.

Deltageren kan til enhver tid trække sit samtykke tilbage. Hvis det sker, må du ikke længere behandle personoplysninger og skal derfor slette de oplysninger, du har om personen.

Inden deltageren giver samtykke, skal deltageren have oplysning om, at samtykket kan trækkes tilbage. Det må ikke være mere byrdefuldt at tilbagetrække samtykket, end det var at give det. Er der lavet en samtykkeerklæring vil det være fint at deltageren kan trække samtykket tilbage ved at sende en mail eller ringe ind. Deltageren skal have tilstrækkelig information om sine rettigheder og de konkrete omstændigheder i forhold til opgaven og behandlingen af data. Det er en betingelse for at samtykket er gyldigt.

Er der tale om oplysninger om børn, er det en konkret vurdering om barnet selv kan samtykke. Her er det afgørende hvilke personoplysninger, der er tale om og barnets modenhed skal også med i betragtningen. Det skal vurderes om barnet kan overskue konsekvenserne af et samtykke og her har karakteren af oplysninger stor betydning. Generelt anses en almindelige 15-årig for tilstrækkelig moden til at kunne samtykke selv. Er der tale om en særlig gruppe som f.eks. har kognitive vanskeligheder, vil det kræve forældersamtykke. Har barnet ikke den nødvendige modenhed, til at samtykke, er det forældremyndighedsindehaveren, der skal samtykke[[1]](#footnote-1). Barnet skal dog fortsat selv have oplysninger om projektet, i det omfang, det giver mening – henset til barnets alder mv.

SDU RIO har lavet en skabelon til en samtykkeerklæring, som du kan vælge at bruge.

**7. Oplysningspligt**

I forbindelse med indhentningen af samtykke, skal deltageren oplyses om sine rettigheder, så vedkommende kan vurdere om har lyst til at samtykke eller ej. Det er en del af betingelsen om at samtykket skal være informeret. Deltageren skal oplyses om:

* + identitet på og kontaktoplysninger for den dataansvarlige og dennes eventuelle repræsentant,
	+ formålene med den behandling, som personoplysningerne skal bruges til, og retsgrundlaget for behandlingen,
	+ eventuelle modtagere eller kategorier af modtagere af personoplysningerne,
	+ når behandling er baseret på samtykke, skal der oplyses om retten til at trække samtykke tilbage på ethvert tidspunkt og
	+ retten til at indgive en klage til en tilsynsmyndighed (Datatilsynet).

Derudover kan du vælge at oplyse om nedenstående punkter (alt efter de konkrete omstændigheder)

* + det tidsrum, hvor personoplysningerne vil blive opbevaret, eller hvis dette ikke er muligt, de kriterier, der anvendes til at fastlægge dette tidsrum,
	+ retten til at anmode den dataansvarlige om:
		- * indblik i de personoplysninger, der behandles om deltageren,
			* at rette og tilpasse personoplysninger, som ikke er korrekte eller
			* at slette personoplysninger eller
			* at begrænse behandlingen vedrørende den registrerede eller
			* retten til at gøre indsigelse mod behandling.

Hvis du anvender SDU RIO’s samtykkeerklæring, er oplysningspligten en del skabelonen.

**8. Sikkerhed**
Der er forskellige krav til håndtering og opbevaring af personoplysninger. Det skal ske på en betryggende måde – med en passende sikkerhed og privatlivsbeskyttelse. Det betyder, at du f.eks. ikke må have personoplysninger i din taske eller på din Dropbox. Der er nogle systemer, som er mere sikre end andre. Du kan kontakte IT og få hjælp til at vælge en sikker opbevaringsløsning.

# Procesdiagram

1. Hvis forældrene er skilt, men fortsat har fælles forældremyndighed, er det bopælsforælderen, der skal give samtykke. [↑](#footnote-ref-1)